Ondersoek gelas na aankoop van SAUK-argieweSABC-gebou in Kaapstad Foto: Maroela Media Die raad van die SAUK het Donderdag gesê hy het opdrag gegee dat ŉ onmiddellike ondersoek gedoen word na bewerings dat die SAUK-argiewe vir ŉ fraksie van die prys aan die Guptas verkoop is vir gebruik deur hul televisiekanaal, ANN7. Dié bewerings het aan die lig gekom in Rajesh Sundaram, voormalige redakteur van ANN7, se boek, Indentured: Behind the Scenes at Gupta TV. Sundaram beweer in die boek Laxmi Goel, ŉ uitvoerende beampte wat gehelp het om ANN7 vir die Guptas te begin, het die plan beraam om die argiewe te koop. “Hy het vir my gesê die Guptas het toestemming by die staatsuitsaaier gekry om hierdie waardevolle argiewe te koop. Die SAUK het planne gehad om hul eie 24/7-nuuskanaal te begin, maar hulle was gewillig om hul argiewe teen ŉ goeie prys aan die Guptas te verkoop,” beweer die boek. “Ons ken die mense by die SAUK, so ons sal beeldmateriaal teen ŉ baie lae tarief ontvang. Jy moet seker maak dat alle beeldmateriaal wat van geskiedkundige belang is by die SAUK ingesluit is in die 100 uur-grootmaat-transaksie wat ons beplan om met hulle aan te gaan,” het Goel na bewering aan Sundaram gesê. Die boek vertel verder hoe ŉ video-bibliotekaris van Indië af na die SAUK gestuur is om beeldmateriaal te digitaliseer en weggestap het met “60 ure se beeldmateriaal van onskatbare waarde”. Die SAUK-raad het gesê hy het die bestuur opdrag gegee om ŉ forensiese ondersoek van stapel te stuur. “Die raad sien hierdie bewerings in ŉ baie ernstige lig en het die bestuur opdrag gegee om ŉ in-diepte forensiese ondersoek te doen en ŉ verslag aan die raad te oorhandig,” lui ŉ verklaring. “Die verslag, asook ander relevante inligting, sal ook aan die Zondo-kommissie van ondersoek na staatskaping oorhandig word vir gebruik in die kommissie se ondersoek.”